67. ΑΠΟΦΑΣΗ ΥΠΟΥΡΓΩΝ ΓΕΩΡΓΙΑΣ ΚΑΙ ΣΥΓΚΟΙΝΩΝΙΩΝ Αριθ. 118317/872 της 26 Σεπτ./7 Οκτ. 1983 (ΦΕΚ Β΄ 578) Τρόπος και διαδικασία επανεξέτασης οδηγών και χειριστών γεωργ. μηχανημάτων. Έχοντας υπόψη: 1.Τα άρθρ. 13 και 111 του Νόμ. 614/1977 (ΦΕΚ 167/1979 τεύχος Α) «περί κυρώσεως του Κώδικα Οδικής Κυκλοφορίας». 2.Το άρθρ. 13 παρ. 2 του Π.Δ. 333/1977 (ΦΕΚ 107/1977 τεύχος Α) το οποίο ετέθη σε ισχύ με την απόφασή μας 168405/1525/2.11.77 (ΦΕΚ 1139/1977 τεύχος Β) «Περί διαδικασίας έκδοσης αδειών οδήγησης γεωργ. μηχανημάτων». 3.Την 8715/82 (ΦΕΚ 474/13.7.82 τεύχος Β) κοινή απόφαση του Πρωθυπουργού και Υπουργού Συγκοινωνιών για «ανάθεση αρμοδιοτήτων Υπουργού Συγκοινωνιών στους Υφυπουργούς Συγκοινωνιών» αποφασίζουμε: Α.Καθορίζουμε ως ακολούθως την διαδικασία και τον τρόπο επανεξέτασης των οδηγών και χειριστών γεωργ. μηχανημάτων: 1.Για την παραπομπή οδηγού ή χειριστού γεωργ. μηχανημάτων για επανεξέταση πρέπει να υπάρχουν βάσιμες αμφιβολίες για την ικανότητα του να οδηγεί ή για τη σωματική ή πνευματική του κατάσταση δηλαδή έχουν εμφανή έλλειψη οδηγητικής ικανότητας ή να αγνοούν βασικούς κανόνες του Κώδικα Οδικής Κυκλοφορίας. Η παραπομπή για ιατρική επανεξέταση θα γίνεται αν οι οδηγοί ή χειριστές έχουν εμφανή σωματική πάθηση ή ελάττωμα που δεν τους επιτρέπει την ασφαλή οδήγηση του οχήματος τους όπως επίσης και εκείνοι που δείχνουν ασυνήθιστη συμπεριφορά και δίνουν εμφανή την εντύπωση ατόμου που βρίσκεται σε ανώμαλη πνευματική κατάσταση (αδικαιολόγητες εκρήξεις θυμού, αδικαιολόγητες επιθέσεις κ.λ.π.). 2.Η παραπομπή σε επανεξέταση γίνεται από τον Νομάρχη ή Αναπληρωτή Νομάρχου του τόπου όπου έχει την μόνιμη κατοικία ή διαμονή του ο παραπεμπόμενος μετά από εισήγηση της τοπικής Υπηρεσίας του Υπουργείου Γεωργίας που έχει το αντικείμενο της εξέτασης των υποψηφίων οδηγών και χειριστών γεωργ. μηχανημάτων και η οποία ορίζει ως αρμοδία και για την επανεξέταση ή κατόπιν εισηγήσεως της αρμόδιας Αστυνομικής Αρχής. 3.Η απόφαση της παραπομπής πρέπει να είναι απόλυτα αιτιολογημένη και να αναφέρει με λεπτομέρειες, τα περιστατικά στα οποία στηρίζεται. Επίσης πρέπει να ορίζει το χρονικό διάστημα μέσα στο οποίο πρέπει να επανεξεταστεί ο παραπεμπόμενος και το οποίο δεν μπορεί να είναι μεγαλύτερο των 60 ημερών από τότε που θα υπογραφεί η απόφαση παραπομπής Αυτή θα κοινοποιείται στην αρμόδια για επανεξέταση Υπηρεσία του Υπουργείου Γεωργίας την αρμόδια Δευτεροβάθμια επιτροπή ιατρικής εξέτασης οδηγών, αν πρόκειται για ιατρική επανεξέταση και στον παραπεμπόμενο. Στον τελευταίο η κοινοποίηση γίνεται μέσω των Αστυνομικών αρχών οι οποίες συγχρόνως προβαίνουν και στην αφαίρεση της άδειας οδήγησης ή του πτυχίου χειριστού από τον παραπεμπόμενο. Η αφαιρούμενη άδεια διαβιβάζεται στην Περιφερειακή Υπηρεσία του Υπουργείου Γεωρ γίας που είναι αρμόδια για την επανεξέταση. Η απόδοση της άδειας στον δικαιούχο γίνεται μετά την επανεξέταση και εφ’ όσον κριθεί ικανός ή αν πρόκειται για παραπομπή σε υγειονομική εξέταση μετά την προσκόμιση πιστοποιητικού της αρμόδιας Δευτεροβάθμιας Επιτροπής Ιατρικής εξέτασης οδηγών από το οποίο να φαίνεται ότι είναι ικανός να οδηγεί και να χειρίζεται το μηχανημά του. 4.Οι παραπεμπόμενοι για επανεξέταση θα εξετάζονται θεωρητικά και πρακτικά σύμφωνα με την ισχύουσα κάθε φορά διαδικασία εξέτασης των υποψηφίων οδηγών και χειριστών και δεν θα επιβαρύνονται οικονομικά με χαρτόσημα ή παράβολα. Το τελευταίο ισχύει και για τους παραπεμπόμενους για ιατρική επανεξέταση. Όσοι απορρίπτονται στη θεωρητική ή την πρακτική επανεξέταση έχουν δικαίωμα επανεξέτασης μετά από 30 ημέρες από την προηγούμενη εξέταση. Η απόφαση αυτή να δημοσιευθεί στην Εφημερίδα της Κυβέρνησης και να ισχύει από της δημοσιεύσεως της. 